Official Journal L 139 , 30/05/1975 P. 0001 - 0004

Greek special edition: Chapter 05 Volume 2 P. 0046

Spanish special edition: Chapter 15 Volume 1 P. 0081

Portuguese special edition Chapter 15 Volume 1 P. 0081

Finnish special edition: Chapter 15 Volume 1 P. 0221

Swedish special edition: Chapter 15 Volume 1 P. 0221



Ir-Regolament Tal-Kunsill (KEE) Nru 1365/75 tas-26 ta' Mejju 1975 dwar il-ħolqien ta' Fondazzjoni Ewropea għal titjib tal-kondizzjonijiet tal-ħajja u tax-xogħol Il-KUNSILL TAL-KOMUNITAJIET EWROPEJ, Wara li kkunsidra it-Trattat li jistabbilixxi l-Komunità Ekonomika Ewropea, u partikolarment l-Artikolu 43 tiegħu, Wara li kkunsidra l-proposta tal-Kummissjoni, Wara li kkunsidra l-opinjoni tal-Parlament Ewropew [1], Wara li kkunsidra l-opinjoni tal-Kumitat Ekonomiku u Soċjali [2], Billi l-problemi li jinħolqu bit-titjib tal-kondizzjonijiet tal-ħajja u tax-xogħol moderna huma dejjem aktar numerużi u kumplessi; billi importanti li azzjoni Komunitarja xierqa tkun mibnija fuq bażi xjentifika inter-dixxiplinari u fl-istess ħin l-impjegati u l-ħaddiema għandhom ikunu assoċjati fl-azzjoni li tittieħed; Billi l-Komunità għadha m'hijiex f'posizzjoni li tidħol għal analiżi, studju u riċerka sistematikament u xjentifikament; Billi l-programm ta' l-azzjoni tal-Komunitajiet Ewropej dwar l-ambjent [3] jistabbilixxi illi l-istituzzjonijiet tal-Komunità għandhom iwaqqfu korp li jkun kapaċi jifli dawk l-elementi li, permezz ta' l-effetti kombinati tagħhom, jaffettwaw il-kondizzjonijiet tal-ħajja u tax-xogħol, u li jagħmlu studju fit-tul ta' dawk il-fatturi li jistgħu ipoġġu fil-periklu il-kondizzjonijiet ta' l-eżistenza u dawk li jistgħu itejbuhom; Billi ir-riżoluzzjoni tal-Kunsill tal-21 ta' Jannar 1974 [4] li tirrigwarda programm ta' azzjoni soċjali, tistabbilixxi inter alia programm ta' azzjoni għall-ħaddiema, bil-għan li jagħmlu umani il-kondizzjonijiet tax-xogħol u tal-ħajja; Billi it-twaqqif ta' Fondazzjoni huwa neċessarju biex l-għanijiet tal-Komunità għat-titjib tal-kondizzjonijiet tax-xogħol u tal-ħajja jintlaħqu; Billi fit-Trattat m'hemmx provvediment għall-poteri meħtieġa għat-twaqqif ta' Fondazzjoni ta' dan it-tip; Billi l-Fondazzjoni ser tkun stabbilita fil-qafas tal-Komunitajiet Ewropej u ser taħdem taħt il-liġi tal-Komunità; billi l-kondizzjonijiet li taħthom japplikaw ċertu dispożizzjonijiet għandhom ikunu definiti, ADOTTA DAN IR-REGOLAMENT: L-Artikolu 1 Fondazzjoni Ewropea għat-titjib tal-kondizzjonijiet tal-ħajja u tax-xogħol, minn hawn ′il quddiem imsejħa "il-Fondazzjoni" qed tiġi hawnhekk imwaqqfa. L-Artikolu 2 1. L-għan tal-Fondazzjoni għandu jkun li tikkontribwixxi għall-ippjanar u t-twaqqif ta' ħajja u kondizzjonijiet ta' xogħol aħjar permezz ta' azzjoni maħsuba biex iżżid u ixxerred għarfien li x'aktarx jassisti dan l-iżvilupp. 2. Permezz ta' dan il-għan, il-ħidma tal-Fondazzjoni tkun li tiżviluppa u timxi fuq ideat għat-titjib tal-kondizzjonijiet tal-ħajja u tax-xogħol fuq medda ta' żmien medja u twila fid-dawl ta' esperjenza prattika biex tidentifika fatturi li jwasslu għall-bidla. Il-Fondazzjoni għandha tqis il-politika tal-Komunità fit-twettiq tal-ħidma tagħha. Hija għandha tagħti parir lill-istituzzjonijiet tal-Komunità fuq għanijiet u linji gwida billi tinoltra partikolarment informazzjoni xjentifika u data teknika. 3. F'dak li jirrigwarda t-titjib tal-kondizzjonijiet tax-xogħol u tal-ħajja, hija għandha tindirizza aktar speċifikament dawn il-kwistjonijiet, filwaqt li tiddetermina l-prijoritajiet li għandhom jiġu osservati: - il-bniedem meta jkun fuq ix-xogħol, - l-organizzazzjoni tax-xogħol u partikolarment id-disinn ta' l-impjieg, - problemi li jirrigwardaw ċertu kategoriji ta' ħaddiema, - aspetti fit-tul dwar it-titjib ta' l-ambjent, - tqassim ta' attivitajiet umani fl-ispazju u fiż-żmien. L-Artikolu 3 1. Biex tikseb l-għan tagħha, il-Fondazzjoni għandha ssaħħaħ l-iskambju ta' informazzjoni u esperjenza f'dawn l-oqsma u għandha tistabbilixxi, fejn ikun xieraq, sistema ta' informazzjoni u dokumentazzjoni. Tista', per eżempju: (a) tiffaċilita l-kuntatt bejn l-universitajiet, l-istituzzjonijiet ta' studju u riċerka, organizzazzjonijiet u amministrazzjonijiet soċjali u ekonomiċi u li tinkoraġġixxi azzjoni tagħhom ilkoll flimkien; (b) twaqqaf gruppi ta' ħidma; (ċ) tikkonkludi kuntratti ta' studju, tipparteċipa fi studji, tippromwovi u tipprovdi assistenza għall-proġetti piloti, u fejn meħtieġ, tagħmel ċerti studji hi; (d) torganizza korsijiet, konferenzi u seminarji. 2. Il-Fondazzjoni għandha tikkopera mill-qrib kemm jista' jkun ma' istituzzjonijiet speċjalizzati, Fondazzjonijiet u korpi ta' l-Istati Membri jew fuq livell internazzjonali. L-Artikolu 4 1. Il-Fondazzjoni għandha tkun għal għanijiet mhux ta' profitt. Hija għandha tgawdi fl-Istati Membri kollha l-aktar personalità legali estensiva li tingħata lill-persuni legali. 2. Is-sede tal-Fondazzjoni għandu jkun l-Irlanda. L-Artikolu 5 Il-Fondazzjoni għandha tkun magħmula minn: - Bord Amministrattiv, - Direttur u Deputat Direttur, - Kumitat ta' Esperti. L-Artikolu 6 1. Il-Bord Amministrativ għandu jkun magħmul minn 30 membru, li minnhom: (a) disa' membri jirrappreżentaw lill-Gvernijiet ta' l-Istati Membri, (b) disa' membri jirrappreżentaw l-organizzazzjonijiet ta' min iħaddem, (ċ) disa' membri jirrappreżentaw l-organizzazzjonijiet tal-ħaddiema, (d) tliet membri li jirrappreżentaw il-Kummissjoni. 2. Il-Membri imsemmija f'(a), (b) u (ċ) għandhom jiġu maħturin mill-Kunsill fuq il-bażi ta' membru wieħed għal kull Stat Membru u għal kull kategorija msemmija hawn fuq. Il-Kunsill fl-istess ħin għandu jaħtar taħt l-istess kondizzjonijiet bniedem li jattendi għal-laqgħat tal-Bord Amministrattiv fl-assenza biss tal-membru. Il-Kummissjoni għandha taħtar membru u alterni biex jirrappreżentawha. 3. It-tul ta' żmien li membru jista' jservi fuq il-Bord Amministrativ għandu jkun ta' tliet snin. Dan iż-żmien jista' jiġi mġedded. Meta jagħlaq dan iż-żmien jew fil-każ illi jirriżenjaw, il-membri għandhom jibqgħu fil-kariga tagħhom sakemm il-kariga tiġi mġedda jew sakemm jiġu maħtura membri oħra flokhom. 4. Il-Bord Amministrattiv għandu jeleġġi l-president u tliet deputati presidenti tiegħu minn fost il-membri tiegħu biex iservu għal perjodu ta' sena. 5. Il-President għandu jsejjaħ il-Bord Amministrattiv għall-inqas darbtejn fis-sena u fuq it-talba ta' mill-anqas terz tal-membri tiegħu. 6. Deċiżjonijiet mill-Bord Amministrattiv għandhom jittieħdu b'maġġoranza assoluta tal-membri tagħha. L-Artikolu 7 1. Il-Bord Amministrattiv għandu jmexxi l-Fondazzjoni li għaliha għandu jistabbilixxi l-linji gwida wara li jikkonsulta l-Kumitat ta' l-Esperti. Il-Bord Amministrattiv għandu jadotta programm ta' ħidma, wara ftehim mal-Kummissjoni fuq il-bażi ta' abbozz mogħti mid-direttur. 2. Il-Bord għandu jadotta ir-regoli ta' proċeduri li għandhom jidħlu fis-seħħ wara li jiġu approvati mill-Kunsill, wara konsultazzjoni mal-Kummissjoni. 3. Huwa għandu jiddeċiedi jekk jaċċettax jew le kwalunkwe legat, donazzjoni jew sussidju minn sorsi li m'humiex il-Komunità. L-Artikolu 8 1. Id-direttur u d-deputat direttur tal-Fondazzjoni għandhom jiġu maħtura mill-Kummissjoni minn lista ta' kandidati mogħtijin mill-Bord Amministrattiv. 2. Id-direttur u d-deputat direttur għandhom ikunu magħżula fuq il-bażi tal-kompetenza tagħhom u fuq il-bażi li jkunu indubbjament indipendenti. 3. Id-direttur u d-deputat direttur għandhom ikunu maħtura fuq perjodu massimu ta' ħames snin. Il-perjodu tal-kariga tagħhom għandu jkun jista' jiġġedded. L-Artikolu 9 1. Id-Direttur għandu jmexxi l-Fondazzjoni u jimplimenta d-deċiżjonijiet tal-Bord Amministrattiv. Hu għandu jkun ir-rappreżentant legali tal-Fondazzjoni. 2. Taħt id-dispożizzjonijiet li jirrigwardaw il-persunal, id-direttur għandu jkollu awtorità fuq il-persunal tal-Fondazzjoni. Hu għandu jkun responsabbli għar-reklutaġġ u t-tkeċċija tagħhom u biex jistipula l-kwalifiki meħtieġa minnhom. 3. Id-Direttur għandu jipprepara l-attivitajiet tal-Bord Amministrattiv. Id-direttur, jew id-deputat direttur, jew it-tnejn għandhom jattendu l-laqgħat tal-Bord. 4. Id-direttur għandu jkun iwieġeb għall-Bord Amministrattiv fit-tmexxija tal-Fondazzjoni. L-Artikolu 10 1. Il-Kumitat ta' Esperti għandu jkun jikkonsisti fi 12-il membru maħtur mill-Kunsill fuq proposta mill-Kummissjoni u jintgħażel minn oqsma xjentifiċi u minn oqsma oħra li għandhom x'jaqsmu ma' l-attivitajiet tal-Fondazzjoni. 2. Il-Kummissjoni għandha tqis meta tfassal il-proposta tagħha: - il-bżonn li jinżamm bilanċ bejn l-aspetti komplimentari tal-Fondazzjoni — i.e. il-kondizzjoni tal-ħajja u tax-xogħol; - il-ħtieġa ta' l-aħjar parir xjentifiku u tekniku possibbli; - il-ħtieġa li jkun maħtur mill-inqas ċittadin wieħed minn kull Stat Membru. 3. It-tul ta' żmien li membru jista' jservi fuq il-Kumitat ta' l-Esperti għandu jkun ta' tliet snin u jkun jista' jiġi mġedded. L-Artikolu 11 1. Ix-xogħol tal-Kumitat ta' l-Esperti għandu jkun li joħroġ opinjonijiet lill-organi l-oħra tal-Fondazzjoni fl-oqsma kollha li jaqgħu fil-kompetenza ta' l-aħħar, jew fuq talba tad-direttur jew fuq l-inizjattiva tagħha. L-opinjonijiet kollha tiegħu, li jinkludu wkoll it-tfassil ta' programm ta' ħidma (imsemmi fl-Artikolu 12), għandu jkun komunikat simultanjament lid-direttur u l-Bord Amministrattiv. 2. Il-Kumitat għandu jagħżel President minn fost il-Membri tiegħu u jfassal ir-regoli tiegħu ta' proċedura. 3. Il-Kumitat għandu jkun imsejjaħ mill-President tiegħu, bi qbil mad-direttur. Il-laqgħat għandhom isiru mill-inqas darbtejn fis-sena u fuq talba ta' għall-inqas sebgħa mill-membri tiegħu. L-Artikolu 12 1. Id-direttur għandu jfassal programm annwali ta' ħidma qabel l-1 ta' Lulju ta' kull sena fuq il-bażi ta' linji gwida imsemmijin fl-Artikolu 7. Il-programm annwali għandu jkun parti minn programm kontinwu ta' erba' snin. Il-proġetti tal-programm annwali għandhom ikunu akkumpanjati bi stima tan-nefqa meħtieġa. Meta jitfassal il-programm, id-direttur għandu jqis l-opinjonijiet tal-Kumitat ta' l-Esperti, kif ukoll dawk ta' l-istituzzjonijiet tal-Komunità u l-Kumitat Ekonomiku u Soċjali. Għal dan il-għan, u bil-għan illi jevitaw l-irduppjar tax-xogħol, l-istituzzjonijiet tal-Komunità u l-Kumitat Ekonomiku u Soċjali għandhom jinformaw lill-Fondazzjoni dwar il-ħtiġijiet tagħhom u sakemm ikun possibbli dwar kull xogħol relevanti u studji li jkunu qed jagħmlu huma stess. 2. Id-direttur għandu jgħaddi l-programm ta' ħidma lill-Bord Amministrattiv għall-approvazzjoni. L-Artikolu 13 1. Mhux aktar tard mill-31 ta' Marzu ta' kull sena, id-direttur għandu jipprepara rapport ġenerali dwar l-attivitajiet, is-sitwazzjoni finanzjarja u l-linji gwida għall-Fondazzjoni u jissottomettih lill-Bord Amministrattiv. 2. Wara li dana jiġi adottat mill-Bord Amministrattiv, id-direttur għandu jibgħat ir-rapport ġenerali lill-Istituzzjonijiet tal-Komunità u lill-Kumitat Ekonomiku u Soċjali. L-Artikolu 14 Il-Bord Amministrattiv għandu jagħti rendikont bilanċjat tad-dħul u l-infiq kollu għal kull sena finanzjarja, li tkun l-istess bħas-sena kalendarja. L-Artikolu 15 1. Il-Bord Amministrattiv, sa mhux aktar tard sal-31 ta' Marzu ta' kull sena, għandu jibgħat lill-Kummissjoni stima ta' dħul u nfiq. Din l-istima, li għandha tkun tinkludi pjan ta' stabbiliment, għandha tintbagħat mill-Kummissjoni lill-Kunsill bl-abbozz preliminari ta' estimi tal-Komunitajiet Ewropej. 2. L-estimi tal-Komunitajiet Ewropej kull sena, taħt titolu speċifiku, għandhom jinkludi sussidju għall-Fondazzjoni. Il-proċedura viġenti għat-trasferiment ta' approprjazzjonijiet minn kapitolu għall-ieħor għandha tapplika għall-approprjazzjoni ta' dan is-sussidju. L-Awtorita ta' l-Estimi għandha tfassal pjan tat-twaqqif tal-Fondazzjoni. 3. Il-Bord Amministrattiv għandu jadotta l-istima tad-dħul u l-infiq qabel il-bidu tas-sena finanzjarja, filwaqt li jirranġaha għas-sussidju li jingħata mill-Awtorità ta' l-Estimi. L-istima li tkun ġiet adottata b'dan il-mod għandha tintbagħat mill-Kummissjoni lill-Awtorità ta' l-Estimi. L-Artikolu 16 1. Id-dispożizzjonijiet finanzjarji li japplikaw għall-Fondazzjoni għandhom ikunu adottati taħt l-Artikolu 209 tat-Trattat. 2. Il-Bord Amministrattiv, mhux aktar tard mill-31 ta' Marzu, jibgħat il-kontijiet tad-dħul u l-infiq kollu tal-Fondazzjoni għas-sena finanzjarja preċedenti lill-Kummissjoni u l-Bord ta' Awdituri. Dan il-Bord għandu jeżaminahom skond it-tieni paragrafu ta' l-Artikolu 206 tat-Trattat. 3. Il-Kummissjoni għandha tibgħat il-kontijiet u r-rapport tal-Bord ta' Awdituri, flimkien mal-kummenti tagħha stess, lill-Kunsill u l-Parlament Ewropew mhux aktar tard mill-31 ta' Ottubru. Il-Kunsill u l-Parlament Ewropew għandhom jeħilsu lill-Bord Amministrattiv tal-Fondazzjoni taħt il-proċedura mfassla fir-raba' paragrafu ta' l-Artikolu 206 tat-Trattat. 4. Il-kontrollatur finanzjarju tal-Kummissjoni għandu jkunu responsabbli biex jiċċekkja l-impenn u l-ħlas ta' l-ispiża u ż-żamma ta' rekordjar u d-dħul ta' kull introjtu tal-Fondazzjoni. L-Artikolu 17 Il-Kunsill għandu jadotta d-dispożizzjonijiet li jirregolaw il-persunal tal-Fondazzjoni, filwaqt li jaġixxi fuq proposta mill-Kummissjoni. L-Artikolu 18 Il-Membri tal-Bord Amministrattiv, id-direttur, id-deputat direttur, il-persunal u l-persuni l-oħra li jipparteċipaw fl-attivitajiet tal-Fondazzjoni għandu jkun jenħtieġ minnhom, anke wara li d-dmirijiet tagħhom ikunu waqfu, li ma jikxfux informazzjoni ta' kwalunkwe tip koperta bl-obbligazzjoni tas-sigriet professjonali. L-Artikolu 19 Ir-regoli li jiggvernaw il-lingwi tal-Komunitajiet Ewropej għandhom japplikaw għall-Fondazzjoni. L-Artikolu 20 Il-Protokoll tal-privileġġi u l-immunitajiet tal-Komunitajiet Ewropej għandhom japplikaw għall-Fondazzjoni. L-Artikolu 21 1. Ir-responsabbiltà kontrattwali tal-Fondazzjoni għandha tkun regolata taħt il-liġi li tkun tapplika għall-kuntratt inkwestjoni. Il-Qorti tal-Ġustizzja tal-Komunitajiet Ewropej għandu jkollha l-ġurisdizzjoni li tiddeċiedi fuq xi klawsola ta' arbitraġġ li tkun tinsab f'kuntratt konkluż mill-Fondazzjoni. 2. Fil-każ ta' responsabbiltà non-kontrattwali, il-Fondazzjoni, skond il-prinċipji komuni tal-liġijiet ta' l-Istati Membri, għandha tagħmel tajjeb għal kull dannu kkawżat mill-Fondazzjoni u mill-impjegati tagħha fil-qadi ta' dmirijiethom. Il-Qorti tal-Ġustizzja tal-Komunitajiet Ewropej għandu jkollha ġurisdizzjoni f'kawżi li jkunu relatati mal-kumpens ta' kull dannu ta' din ix-xorta. 3. Ir-responsabbiltà personali ta' l-impjegati lejn il-Fondazzjoni għandha tkun regolata mill-provvedimenti relevanti li japplikaw għall-persunal tal-Fondazzjoni. L-Artikolu 22 L-Istati Membri, il-membri tal-Bord Amministrattiv u l-partijiet terżi direttament u personalment involuti jistgħu jirreferu lill-Kummissjoni kull att tal-Fondazzjoni, kemm jekk espress jew impliċitu, biex il-Kummissjoni teżamina l-legalità ta' dak l-att. Din ir-referenza issir lill-Kummissjoni fi żmien 15-il jum mill-jum li fih il-parti konċernata saret taf għall-ewwel darba bl-att inkwestjoni. Il-Kummissjoni għandha tieħu deċiżjoni fi żmien xahar. Jekk l-ebda deċiżjoni ma tittieħed f'dan il-perjodu, il-każ għandu jkun meqjus bħala mitluq. L-Artikolu 23 Dan ir-Regolament għandu jidħol fis-seħħ fit-tielet jum ta' wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fil-Lussemburgu, fis-26 ta' Mejju 1975. Għall-Kunsill Il-President M.A. Clinton [1] ĠU C 76, tat-3.7.1974, p. 33 [2] ĠU C 109, tad-19.9.1974, p. 37. [3] ĠU C 112, ta' l-20.12.1973, p. 3. [4] ĠU C 13, tat-12.2.1974, p. 1. --------------------------------------------------